Prienų rajono savivaldybės tarybai

SPRENDIMO „DĖL PRIENŲ RAJONO SAVIVALDYBĖS BŪSTO PARDAVIMO“ PROJEKTO AIŠKINAMASIS RAŠTAS

Sprendimo projekto tikslas ir uždaviniai:

Lietuvos Respublikos paramos būstui įsigyti ar išsinuomoti įstatymas (toliau – Įstatymas) numato, kad asmenims, nuomojantiems savivaldybės būstus, kuriuos nuomoja ne socialinio būsto nuomos sąlygomis ir kuriuose nuomininkai yra išgyvenę ne trumpiau kaip 5 metus nuo būsto nuomos sutarties sudarymo dienos, neatsižvelgiant į taikytas būsto nuomos sąlygas, leidžiama juos privatizuoti rinkos kaina. Prienų rajono savivaldybei nuosavybės teise priklausančiame būste gyvenantis nuomininkas, atitinkantis Įstatyme nustatytus reikalavimus, pateikė prašymą dėl nuomojamo būsto privatizavimo. Atsižvelgiant į tai, teikiamas sprendimo projektas dėl Prienų rajono savivaldybės būsto pardavimo.

Siūlomos teisinio reguliavimo nuostatos:

Savivaldybės būstų ir pagalbinio ūkio paskirties pastatų pardavimą reglamentuoja Lietuvos Respublikos paramos būstui įsigyti ar išsinuomoti įstatymo V skyrius, kurio 25–30 straipsniuose nustatyti savivaldybės būsto ir pagalbinio ūkio paskirties pastatų pardavimo atvejai, parduodamų savivaldybės būstų ir pagalbinio ūkio paskirties pastatų vertės nustatymas, atsiskaitymo už parduodamus savivaldybės būstus ir pagalbinio ūkio paskirties pastatus tvarka, lėšų, gautų pardavus savivaldybės būstus ir pagalbinio ūkio paskirties pastatus, panaudojimas, nuosavybės teisės perėjimo momentas. Nuomininko norimas privatizuoti būstas yra įtrauktas į Prienų rajono savivaldybės tarybos 2020 m. lapkričio 26 d. sprendimu Nr. T3-288 „Dėl Parduodamų Prienų rajono savivaldybės būstų ir pagalbinio ūkio paskirties pastatų sąrašo patvirtinimo“ patvirtintą Parduodamų Prienų rajono savivaldybės būstų ir pagalbinio ūkio paskirties pastatų sąrašą.

Laukiami rezultatai:

Lėšos, gautos pardavus Prienų rajono savivaldybės būstus ir pagalbinio ūkio paskirties pastatus pagal Įstatyme nurodytas sąlygas, pervedamos į Savivaldybės sąskaitą ir naudojamos socialinio būsto fondo plėtrai. Gautos lėšos bus panaudotos naujiems būstams įsigyti, kurie bus nuomojami asmenims ir / ar šeimoms iš Asmenų ir šeimų, turinčių teisę į socialinio būsto nuomą Prienų rajono savivaldybėje, sąrašo.

Savivaldybei nuosavybės teise priklausančių būstų pardavimas juose daugybę metų gyvenantiems nuomininkams ir už tai gautos lėšos leidžia atnaujinti būsto fondą ir gyvenamuoju būstu greičiau aprūpinti asmenis ir šeimas iš Asmenų ir šeimų, turinčių teisę į socialinio būsto nuomą Prienų rajono savivaldybėje, sąrašo. Savivaldybė nepajėgi iš savo biudžeto skirti papildomų lėšų būsto fondui atnaujinti. Valstybės biudžete tam taip pat nėra numatyta lėšų. Todėl būsto fondą papildyti galime tik įsigydami būstus iš ES fondų finansuojamų projektų lėšų arba iš lėšų, gautų už nuomininkams parduotus Savivaldybei nuosavybės teise priklausančius būstus.

Lėšų poreikis ir šaltiniai:

Sprendimui įgyvendinti papildomos lėšos nereikalingos. Norimo privatizuoti būsto vertės nustatymo išlaidas nuomininkas sumokėjo kaip avansą.

Kiti sprendimui priimti reikalingi pagrindimai, skaičiavimai ar paaiškinimai:

Parduodamo Prienų rajono savivaldybės būsto kainą (rinkos vertę), vadovaudamosi Turto ir verslo vertinimo metodika, patvirtinta Turto ir verslo vertinimo pagrindų įstatymo nustatyta tvarka, nustato viešuosius pirkimus reglamentuojančiuose teisės aktuose nurodyta tvarka parinktos turto vertinimo įmonės. Parduodamo būsto kainą apskaičiavo uždaroji akcinė bendrovė „Apus turtas“ pagal lyginamosios vertės metodą. Pardavimo kaina (rinkos vertė) – 14 200 (keturiolika tūkstančių du šimtai) Eur, nekilnojamojo turto vertinimo ataskaitos Nr. 23/461/1NT. Parduodamas 3 (trijų) kambarių butas (duomenys neskelbtini). Butas su daliniais patogumais (individuali centrinio šildymo sistema, komunalinis vandentiekis, komunalinis nuotekų šalinimas). Butui priklauso pagalbinių pastatų dalys: 1/6 dalis pastato (duomenys neskelbtini) ir 1/2 dalis pastato (duomenys neskelbtini), visas ūkio pastatas (duomenys neskelbtini). Nuomininkas būste gyvena nuo 2017 metų.

Lyginamasis variantas: nepridedamas.

Skyriaus vedėja	Sandra Mekionienė